Polis tahan lelaki pecut kenderaan
IPOH:  Dalam usaha melarikan diri dari ditahan
polis, seorang lelaki dipercayai membawa dadah jenis methamphetamine, bertindak
memecut laju kenderaannya sejauh 12 kilometer sebelum memandu melawan arus dan
melanggar sebuah kenderaan lain. Kejadian pada jam
1.00 petang itu menyaksikan suspek yang memandu kereta jenis Proton Saga
memecut kenderaannya dari Jalan Ipoh-Lumut menghala ke Jelapang sebelum memandu
melawan arus di Jalan Besar Jelapang ke arah Silibin, yang menyebabkan ia
melanggar sebuah kereta Perodua Myvi berhadapan KFC Jelapang Square, di sini. Ketua Polis Daerah
Ipoh ACP A  Asmadi Abdul Aziz berkata,
kejadian bermula apabila polis yang meronda di sekitar Jalan Perusahaan
Menglembu mengesan suspek dalam keadaan mencurigakan, sebelum suspek terus
memecut laju kenderaannya secara melulu selepas diminta memberhentikan
kenderaan. “Anggota polis mengejarnya hingga ke
kawasan Jelapang Square dan suspek yang memandu secara melawan arus, melanggar
sebuah kereta Perodua Myvi yang menyebabkan dia luka di mulut, manakala pemandu
dan penumpang Myvi hanya mengalami kecederaan ringan,”
katanya ketika dihubungi di sini semalam. Beliau berkata,
selepas pergelutan suspek yang ditahan didapati mempunyai tiga rekod jenayah
lampau, dan pemeriksaan lanjut membawa kepada penemuan satu paket plastik lutsinar
putih di atas tempat duduk pemandu yang mengandungi dadah dipercayai jenis
Methamphetamine seberat 0.48 gram. Katanya, suspek
disiasat mengikut Seksyen 12 (2) Akta Dadah Berbahaya 1952, Seksyen 186 dan 289
Kanun Keseksaan serta Peraturan 11 Peraturan-Peraturan Pencegahan dan
Pengawalan Penyakit Berjangkit (Langkah-Langkah Di Dalam Kawasan Tempatan
Jangkitan) 2020. – BERNAMA 
See author's posts
